Wit Zim-boer kry sy plaas terug | Maroela Media
Zimbabwiese vlag Foto: Neelix, Wikimedia Commons.
'n Wit Zimbabwiese boer wat in Junie met vuurwapens van sy plaas af verwyder is, is gesê hy kan binne dae na sy eiendom terugkeer.
Dit word deur sommige beskou as die eerste tekens van 'n post-Robert Mugabe-regering wat by sy beloftes hou om landbou-eiendomsregte te respekteer.
Rob Smart, 'n 71-jarige boer van die oostelike distrik van Rusape, het gesê hy verneem sy saak het tydens 'n beleggerskonferensie in Johannesburg onder die aandag van die nuwe pres. Emmerson Mnangagwa gekom wat van Smart se gewelddadige verwydering van sy plaas gehoor het.
"Mnangagwa het glo daarvan gehoor en was behoorlik ontstoke," het Smart telefonies aan Reuters gesê. Hy het gesê die nuwe provinsiale staatsminister, het hom verseker die uitsetting sal teruggetrek word. "Ons nuwe goewerneur kry ons nou terug op die plaas."
Volgens destydse mediaberigte is Smart en sy familie, onder wie twee jong kleinkinders, vroeg in Junie saam met talle werkers deur polisiebeamptes gewapen met AK47-gewere en traangas van hul Lesbury-plaas afgeskop. "Hulle het met gewere en traangas gekom – dit was nie net ons nie, dit was ook al ons werkers, die hele kampong," het Smart gesê.
Maroela Media het vroeër berig Mnangagwa het saam met die weermag gewerk om in November beheer van Harare oor te neem wat uiteindelik daartoe gelei het dat die 93-jarige Mugabe, ná 37 jaar as staatshoof, bedank het. In die tweede helfte van sy termyn aan bewind het Zimbabwe se ekonomie ineengestort, veral ná gewelddadige en chaotiese grondgryping van duisende wit boere se kommersiële plase onder die voorwendsel van post-koloniale grondhervorming.
Nadat Mugabe bedank het, is Mnangagwa, voorheen sy adjunk, as president van Zimbabwe ingesweer. Chris Mutsvangwa, leier van die land se oorlogsveterane, en Monica Mutsvangwa se eggenoot, is nou 'n spesiale raadgewer vir Mnangagwa. Chris het gesê Mnangagwa het dit duidelik gemaak dat die nuwe administrasie ernstig daaroor is om die oppergesag van die wet en die heiligheid van eiendomsregte te herstel.
"Grondhervorming is verby. Nou wil ons inklusiwiteit hê. Alle burgers wat op grond van geboortereg 'n eis op grond gehad het, wil ons laat voel dat hulle behoort en ons wil 'n nuwe land bou, want hierdie ekonomie is aan skerwe," het hy aan Reuters gesê.
Smart het gesê hy werk saam met die owerhede in Rusape wat opdrag gegee is om sy gesteelde en geplunderde eiendom op te spoor om toe te laat dat hy en sy werkers kan terugkeer na die plaas en weer met hul bedrywighede kan voortgaan.
"Ons gaan 'n Kersfees hê sonder enige versierings in 'n huis wat bietjie leeg is. Maar geestelik gaan dit 'n blêddie goeie een wees," het Smart gesê.
Die wêreld in foto's – 7 Desember 2017
Ek wens julle alle seën toe!!
Om dit op die mees eenvoudigste manier te stel, hoe meer rykes in 'n land, hoe meer werksgeleendhede word geskep. So eenvoudig soos dit, As jy van die rykes vat, of veroorsaak dat hulle die land verlaat, verminder jy terselfde tyd werksgeleenthede.
Ek hoop dat Zimbabwe word di rykste land in Africa en dat wit en swart saam di land nog beter maak as voorheen Ons vir jou Zimbabwe
Dis wonderlike nuus. Ons kan maar net hoop en bid dat Zim weer suksesvol gaan wees en dat almal gaan voordeel trek.